PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                 Bucureşti,   5 februarie 2008
                 Nr.  P.l.x- 795


RAPORT

asupra propunerii legislative privind informarea Parlamentului României de către Preşedintele ţării şi primul – ministru în legătură cu vizitele efectuate în străinătate
În conformitate cu prevederile Regulamentului Camerei Deputaţilor,  Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind informarea Parlamentului României de către Preşedintele ţării şi primul – ministru în legătură cu vizitele efectuate în străinătate, trimisă cu adresa nr. P.l.x- 795, din 17 decembrie 2007, înregistrată sub nr. 31/1371 din 18.12.2007.
Potrivit prevederilor art. 75 din Constituţia României, republicată, şi ale art. 92  alin (8) pct.2. din Regulamentul Camerei Deputaţilor, republicat, Camera Deputaţilor este prima Cameră sesizată. 
Comisia pentru politică externă, prin avizul nr. Plx 795 din 31 ianuarie 2008, a avizat negativ iniţiativa legislativă.
Consiliul Legislativ a avizat negativ propunerea legislativă, cu observaţii şi propuneri, conform avizului nr. 1493/ 29.10.2007.

Guvernul, în punctul său de vedere, transmis cu adesa nr. 3142/22.11.2007, a precizat că nu susţine adoptarea acestei propuneri legislative.

Obiectul de reglementare al propunerii legislative îl constituie instituirea obligaţiei ca Preşedintele României să fie invitat spre a prezenta în fiecare semestru mesaje în Parlament cu privire la problemele de politică externă, contractele economice încheiate şi la situaţia comunităţilor româneşti din ţările vizitate. Totodată, prin proiect se doreşte instituirea obligaţiei pentru Primul ministru de a prezenta, tot semestrial, rapoarte vizând aceeaşi problematică.

În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat propunerea legislativă în şedinţa din 5 februarie 2008.
La lucrări au fost prezenţi 15 deputaţi din totalul de 27 membri ai Comisiei.
Pe parcursul dezbaterii, membrii Comisiei au constatat că propunerea legislativă excede cadrul constituţional. Astfel, potrivit art. 88 din Constituţie, Preşedintele României adresează Parlamentului mesaje cu privire la principalele probleme politice ale naţiunii, fără ca textul constituţional să prevadă vreo condiţionare de timp sau de conţinut a mesajului Preşedintelui României. De asemenea, nici în legatură cu atribuţiile în domeniul politicii externe ale Preşedintelui României, art. 91 din Constituţie nu reglementează îndatorirea de a prezenta cu regularitate în Parlament mesaje cu privire la problemele de politică externă, sau la situaţia comunităţilor româneşti din ţările vizitate. Adresarea de mesaje Parlamentului este un drept al preşedintelui, nu o obligaţie.
Având în vedere cele constatate, membrii comisiei au hotărât, cu majoritate de voturi, (1 vot împotrivă) respingerea propunerii legislative privind informarea Parlamentului României de către Preşedintele ţării şi primul – ministru în legătură cu vizitele efectuate în străinătate.

În raport de obiectul şi conţinutul său, propunerea legislativă face parte din categoria legilor organice. 

